## Educació convoca els premis extraordinaris de Formació Professional 2024-2025

*** La Conselleria reconeix oficialment el mèrit, esforç i excel·lència acadèmica de l’alumnat que finalitza amb resultats excel·lents els cicles formatius de grau mitjà i superior
* Les sol·licituds de participació es poden presentar fins al 31 d’octubre en el centre educatiu a on es troba l’expedient acadèmic de l’alumnat**

La Conselleria d’Educació, Cultura, Universitats i Ocupació ha publicat en el [DOGV](https://dogv.gva.es/datos/2025/10/03/pdf/2025_41444_va.pdf) la resolució de 26 de setembre de 2025 per la qual es convoquen els premis extraordinaris de Formació Professional (FP) corresponents al curs 2024-2025 en la Comunitat Valenciana.

Amb esta iniciativa, l’administració educativa reconeix oficialment el mèrit, esforç i excel·lència acadèmica de l’alumnat que finalitza amb resultats excel·lents els cicles formatius de grau mitjà i grau superior en un centre públic de la Comunitat Valenciana.

A més de reconéixer les trajectòries acadèmiques d’excel·lència en FP, els premis busquen incentivar la millora educativa i l’esforç de l’estudiantat, augmentar la visibilitat i el prestigi social de la Formació Professional, així com potenciar la competitivitat de l’alumnat valencià en l’àmbit acadèmic i professional, enfortint el vincle entre l’FP i les necessitats del teixit productiu.

Per a ser admés a esta convocatòria, l’alumnat aspirant ha de complir una sèrie de requisits, entre els quals figuren haver completat el cicle formatiu de grau mitjà o grau superior en el curs 2024-2025 en un centre públic de la Comunitat Valenciana i haver obtingut una nota mitjana igual o superior a 8,5 en l’expedient acadèmic.

La comissió de valoració ponderarà l’expedient acadèmic, els mèrits addicionals aportats i altres criteris específics definits en la convocatòria, entre els quals inclouen cursos complementaris; participació en projectes d’innovació i competicions Skills; idiomes (segons nivell MECR); experiència laboral i voluntariat.

**Termini i forma de presentació**

La sol·licitud ha de presentar-se en el centre educatiu a on es troba l’expedient acadèmic, des de l’endemà de la publicació en el DOGV de la resolució per la qual es convoquen estos premis extraordinaris fins al 31 d’octubre de 2025.

Juntament amb la instància oficial s’adjuntarà el certificat acadèmic; el *curriculum vitae* europeu (https://europass.europa.eu/es/createeuropass-cv), documents acreditatius de mèrits, així com l’autobaremació.

La resolució definitiva de la Direcció General de Formació Professional amb la llista de premiats es farà pública en el DOGV i també a través dels canals oficials de la Conselleria. A més, es notificarà individualment a l’alumnat premiat sobre la data i el lloc en què es realitzarà l’entrega dels premis.

S’atorgarà un premi extraordinari de grau mitjà i un premi de grau superior per cada família professional i les persones premiades rebran un certificat acreditatiu que quedarà anotat en el seu expedient acadèmic.

D’altra banda, l’obtenció del premi de grau superior pot permetre optar al premi nacional, prèvia inscripció per part de la persona interessada.

Fecha: 13/10/2025